Bileier felt av sin egen video – dømt til fengsel i ett år og syv måneder
I en video på bileierens telefon kan man høre at hun ropte «slå dem» og «kjør» til sjåføren som kjørte på Sian-bilen sommeren 2022. Dette har vært et avgjørende bevis mot kvinnen. Kvinnen som eide bilen som kjørte på en bil med Sian-medlemmer i juli 2022, er i Oslo tingrett dømt til fengsel i ett år og syv måneder. Det er i tråd med aktors påstand. I tillegg mister hun førerkortet i halvannet år. Kvinnens forsvarer mente at hun burde frikjennes. Alternativt at hun skulle idømmes samfunnsstraff. Det satt fem personer i Sian-bilen som veltet på E6 etter at den ble påkjørt i juli 2022. Episoden skjedde minutter etter at Sian hadde tent på Koranen rett utenfor en moské på Mortensrud. Straffen for kvinnen som kjørte bilen, er ikke fastsatt ennå. Retten venter på nye helseopplysninger for henne før straffen blir utmålt.  Retten har derimot tatt stillingen til erstatning og oppreisning for de fem fornærmede. Kvinnene må betale nesten 150.000 kroner til de fornærmede. Sian-medlem Fanny Bråten får nesten 90.000 kroner av dette beløpet. Dette fordi hun brakk ryggen. De andre fikk kun mindre skader. Dommen er enstemmig. La vekt på videobevis Da rettssaken startet, innrømmet sjåføren skyld for samtlige punkter i tiltalen, mens bileieren nektet straffskyld for alt. Begge kvinnene bor på Mortensrud og var på vei hjem da de la merke til uro utenfor moskeen på Mortensrud. Frem til da var det bileieren som hadde kjørt bilen.  Da bilen med Sian-medlemmer kjørte fra stedet, var det kvinnen i 20-årene som satt bak rattet. Begge kvinnene ble blant annet tiltalt for grov kroppsskade.  Sjåføren ble også tiltalt for kjøring under ruspåvirkning. Siden sjåføren ikke hadde førerkort, så ble bileieren også tiltalt for å ha lånt bil til en person uten førerkort. Ifølge dommen har den 49 år gamle bileieren ikke foretatt seg noe fysisk som har bidratt til ulykken.  «Lyd og bilder fra videoene viser imidlertid at NN har medvirket psykisk», står det i dommen. Retten la blant annet vekt på en video fra innsiden av bilen til 49-åringen. Den ble funnet på hennes telefon. «Hun skrek mot de fornærmede og skjelte dem ut og brukte skjellsord. Hun sa blant annet «skyte deg» og «slå dem». Hun sa også «kjør» og oppfordret ved det YY til å fortsette å kjøre etter de fornærmede», heter det i dommen. Slik retten vurderer bevisene, har bileieren medvirket psykisk på en slik måte at retten finner det bevist at handlingen ble foretatt fullt ut i fellesskap mellom de to tiltalte. Ropte «møkkafolk» Selv om bileieren mente i retten at det var bilen med Sian-medlemmer som først hadde kjørt på dem, så ble hun ikke trodd på det. Ifølge sjåføren i 20-årene kjørte hun etter bilen med Sian-medlemmer fordi det ble ropt «møkkafolk» av et Sian-medlem idet de kjørte fra stedet. Retten fastslår at «uttalelsen innebærer en krenkelse og nedvurdering av muslimene», men uttalelsen omfattes ikke av bestemmelsen om berettiget harme.  «I forhold til den svært farlige handlingen de tiltalte utsatte de fornærmede for, vil en harme som følge av en slik uttalelse ikke kunne anses som berettiget», heter det i dommen. Advokat Morten Furuholmen er forsvarer for bileieren. Han sier at dommen vil bli anket. – Vi vil anke på skyldspørsmålet. Vi mener at hun ikke har medvirket til dette, sier Furuholmen.
En kvinne er dømt til 1 år og 7 måneders fengsel etter at bilen hennes kjørte på en bil med Sian-medlemmer i 2022. Bilen veltet etter påkjørselen.  Kvinnen må også betale nesten 150.000 kroner i erstatning til de fornærmede. Hovedtyngden går til et medlem som brakk ryggen i ulykken.  Dommen er basert på en video der kvinnen oppfordret sjåføren til å "slå dem" og "kjør". Sjåførens straff er ikke fastsatt ennå.